Usmeritev v lastno blagovno znamko se je obrestovala

Sevniški Lisci še uspeva poslovati z dobičkom
Skupina Lisca je v letu 2014 ustvarila za 30 mio evrov prihodkov od prodaje, kar je za odstotek več kot v leto poprej. Pri tem je ustvarila 2,2 mio evrov čistega dobička, ki se je v primerjavi s predhodnim letom povečal za 28 %. Za letos načrtujejo 5% rast prodaje in 20% rast dobička.

Nekdaj cvetoča tekstilna industrija je v Sloveniji že skorajda izginila. Tisti redki v tej branži, ki so še ostali, se borijo za obstoj, za preživetje. Medtem pa sevniška Lisca ves ta čas uspešno posluje in že vrsto let celo ustvarja dobiček. Res je, da le petino svoje proizvodnje perila in kopalk proda na slovenskem trgu, ostalo izvozijo tako na zahod kot na vzhod. Tako jim uspeva, da so manj občutljivi za nihanja na različnih trgih in da svojo blagovno znamko še bolj utrjujejo. 
Lani je skupina Lisca, v kateri je poleg krovne še osem hčerinskih družb v sedmih različnih državah, ustvarila 29,6 mio evrov prihodkov od prodaje in 2,2 mio evrov čistega dobička. Njen generalni direktor Goran Kodelja, ki je vodi že deset let, je prepričan, da je to rezultat pravilnih usmeritev v preteklosti: »To je posledica nekaterih strateških ukrepov, ki smo jih sprejeli. Mi smo se odločili, da moramo ostati glavna blagovna znamka za perilo in kopalke na trgih Slovenije in nekdanje Jugoslavije in se ustaliti na nekaterih strateških trgih v Evropi – to pomeni na zahodu Italija, Nemčija, Nizozemska, na vzhodu pa Rusija in Češka.«

V skupini Lisca je zaposlenih že 750 ljudi, v Sevnici zgolj 280, od tega 50 v invalidskem podjetju INDE. Proizvodnja poteka zdaj samo še v Sevnici in srbski Babušnici, kjer število zaposlenih celo povečujejo, zdaj jih je zaposlenih že 230. Največ zaposlenih pa je seveda v prodaji. Lisca, ki bo letos proslavila 60 let poslovanja, pa se tako kot ena redkih v modni branži pri nas lahko pohvali, da že vrsto let posluje z dobičkom, ki se vsako leto še povečuje. Jani Žičkar, vodja sindikata je zadovoljen, da se ne ubadajo z odpuščanji in nerednimi plačami. Ob tem pa dodaja: »Poslujemo zelo dobro in to že vrsto let, kar ne nam zdi v redu in to celo z dobičkom, ki ga pri nas v tekstilni branži skorajda ne poznajo. To nas veseli, saj redno dobivamo tudi božičnico. Zadnja je bila celo 10% večja kot leto poprej. Mi v proizvodnji se trudimo po svojih močeh in mislim da tudi vodstvo to razume, tako da se bomo trudili še naprej.«
Lisca je zadnja leta zelo razširila svojo prodajno mrežo. Tako imajo zdaj že več kot 120 lastnih ali franšiznih prodajaln. Generalni direktor Kodelja o tej usmeritvi pravi: »V modni branži brez nabora lastnih prodajaln praktično ne moreš funkcionirat. Še posebej na nekaterih trgih, kjer se je prodajna mreža prestrukturirala oziroma razpadla. Če ne bi imeli lastnih prodajaln, ne bi imeli pravega stika s potrošnico. In skozi sistem teh 120 in še nekaj več prodajaln, lahko mi nudimo točno tisto, kar mislimo, da je modno, da je pravo na trgu, s katerim verjamemo, da bodo naše stranke zadovoljne. Lastne prodajne mreže verjetno ne bomo širili, se bomo pa na nekaterih trgih usmerili v specializirane multi brand prodajalne s perilom. Tako že zdaj v Nemčiji prodajamo Liscine izdelke v 600, v Italiji pa v 500 takšnih prodajalnah. Naša največja prodajalna je seveda v Sevnici, letos pa bomo v Ljubljani odprli še eno prodajalno, v kateri bomo na 120 kvadratnih metrih ponudili zgolj naš kopalni program.«
V Lisci stavijo tudi na svoji blagovni znamki Lisca in Cheek by Lisca, ki sta se že dodobra utrdili na trgih. V Sevnici vseskozi veliko vlagajo v razvoj in lastne kreacije, zato so prepričani, da bodo tudi letos dosegli zastavljene cilje, to je 5% povečanje prodaje in 20% rast dobička.

